  Майя Бывальцева Россиысь валтӥсь суд пристав Артур Парфенчиков катрадлыкез тӥясьёсты одно быдэсъяно ужъёсы кысконъя Удмуртилэн ужан амалэз сярысь фильм лэсьтыны ӵектӥз. Журналистъёслы со сярысь вераз 5-тӥ пӧсьтолэзе элькунлэн тӧроеныз Александр Соловьёвен пумиськылэмез бере. Тодэ вайытом, Россиысь суд приставъёсэн федерал ёзэссылэн кивалтӥсез Удмуртие лыктӥз ёзэслэн улосвылъя управлениезлы знамя сётон понна. Ужрад ортчоз 14 час 30 минутэ Свято-Михайловской собор дорын. Солэсь азьвыл элькун тӧролэн резиденцияз кенешон ортчиз. «Татысь управленилэсь ужамзэ дунъян ласянь мыным туж кельше улосвылысь кун, муниципал тӧрлык ёзэсъёсын матысь ужан. Соя ми асьме понна троссэ пусйимы. Со уголовной штрафъёсты бичан, одно быдэсъяно ужъёсты нуон. Татын туж тунсыко амалъёс вань. Мон кивалтӥсез фильм лэсьтыны кури, кызьы со ужъёс тӥляд ёросъёсады быдэсъясько. Тунсыко ужан амал, нош валтӥсез — пайдалыко», — пусйиз Артур Парфенчиков. Солэн верамезъя, Александр Соловьёвен соос анай-атайтэк кылем нылпиослы улон юртъёс пуктон ужпумъёсты эскеризы. «Зэмзэ вераса, со (Удмуртилэн тӧроез Александр Соловьёв — ред.) востэм кариськиз. Берло кык аръёс ӵоже та ужпумъя туж бадӟым уж лэсьтэмын. Удмуртиын туннэ та ужпум быдэстэмын шуыны луэ. Таяз арын 5 толэзь ӵоже гинэ Удмуртиын анай-атайтэк кылем 100-лэсь трос нылпиос улон инты басьтӥзы. Мон тодэмъя, 1-тӥ инвожолы 78 ужъёс лыдъясько. Соин ик улон интытэк кылем сиротаослэн лыдзы шӧдскымон кулэсме. Ар пумозь, Александр Соловьёвлэн верамезъя, та ужпум сэрттэмын-пертчемын луоз. Но уж уз дугды. Нылпилы улон инты гинэ кулэ ӧвӧл, сое уже интыяно, калык пӧлын улыны дышетоно но мукет. Ми адӟиськомы, кызьы та ужъёс мыно Удмуртиын. Вань предприятиос, кудъёсыз нылпи юртъёсты бурд улазы басьтӥзы, нылпилэсь азьланьын улонзэ чаклало. Патер сётыны туж кулэ, но эшшо но кулэгес, нылпи пыд вылаз мед султоз, бадӟым улонын ассэ медь шедьтоз шуыса. Со пиналъёс висъясько, соослы ми нимысьтыз саклык но висъяны кулэ», — вераз Артур Парфенчиков. Тегъёс: Мерлык нылпиос Удмуртия АлександрСоловьёв судъёс штрафъёс судприставъёс  